Goeie nuus vir ‘Suidooster’-kykersSuidooster (Foto: Facebook via Suidooster) Aanhangers van die kykNET-sepie Suidooster kan van volgende jaar uitsien na nóg meer Suidooster-familiedrama wanneer dié sepie vyf keer per week op die kassie te sien gaan wees. Dié bykomende episode sal vir die eerste keer op 6 April uitgesaai word. Karen Meiring, direkteur van kykNET-kanale by M-Net, sê dié besluit is gemaak op aandrang van die kykers. “Suidooster-kykers is ongelooflik entoesiasties oor die sepie en vra al van die eerste episode of dié sepie nie vyf dae ’n week kan wys nie,” sê Meiring. “Dit is regtig lekker vir kykNET om dié nuus voor Kersfees bekend te maak dat die Samsodiens, Octobers, Du Plooys, Gerbers, Daniels-broers en die res van Ruiterbosch se inwoners uiteindelik elke weeksdag in Suid-Afrikaanse sitkamers gaan kuier.” Die aktrise Denise Newman, wat die rol van Bridgette October vertolk, sê die hele rolverdeling hou al lank duim vas vir ŉ vyfde episode. “Hoewel ons meer woorde gaan moet leer, doen ons dit met ’n glimlag, want Suidooster se aanhangers verdien ’n Vrydag-episode. Hul ondersteuning vir die sepie is verstommend,” vertel sy. Die eerste episode van dié sepie is op 16 November 2015 uitgesaai en het begin met drie episodes per week. Suidooster is tans van Maandae tot Donderdae om 18:30 op kykNET en kykNET & kie te sien.